b'\n_START_ARTICLE_\nMarija Bruce\n_START_PARAGRAPH_\nMarija Bruce (eng. Marjorie Bruce, Marjorie de Brus) (?, oko 1296. -\xc2\xa0?, 2. o\xc5\xbeujka 1316.), \xc5\xa1kotska princeza iz dinastije Bruce i supruga velikog namjesnika \xc5\xa0kotske, Waltera Stewarta. Preko tog braka, obitelj Stuart je 1371. godine naslijedila \xc5\xa1kotsko prijestolje, budu\xc4\x87i da njen brat, David II. nije ostavio mu\xc5\xa1kog nasljednika._NEWLINE_Rodila se kao jedino dijete iz prvog braka, \xc5\xa1kotskog kralja Roberta I. Brucea (\xe2\x80\xa0 1329.) i njegove supruge Izabele od Mara (\xe2\x80\xa0 1296.). Majka joj je umrla uskoro nakon poroda, a njen otac se ponovno o\xc5\xbeenio \xc5\xa1est godina kasnije s Elizabetom od Burgha. Godine 1306. njen otac je postao \xc5\xa1kotski kralj pod imenom Robert I., a ona \xc5\xa1kotska princeza._NEWLINE_Poslije Robertova poraza u bitci protiv Engleza, u lipnju 1306. godine, Marija i njena ma\xc4\x87eha Elizabeta te Robertove sestre, poslane su na sigurno mjesto. Me\xc4\x91utim, putem su ih napali i uhvatili Englezi. Marija je zato\xc4\x8dena u samostanu i ostala je pritvorena sve do 1314. godine, kada ju je, nakon bitke kod Bannockburna, oslobodio i pustio engleski kralj Eduard II. (1307.-1327.), u zamjenu za zarobljene engleske plemi\xc4\x87e._NEWLINE_Iste godine, kralj Robert I. dao je Mariju za \xc5\xbeenu, Walteru Stewartu, velikom namjesniku, koji se istaknuo juna\xc5\xa1tvom u bitci kod Bannockburna. Iz tog braka, rodio se dvije godine kasnije, Robert, prvi \xc5\xa1kotski kralj iz dinastije Stuart.'